ब्रिटिस सेनामा प्रत्यक्ष भोगेको लडाइँ अन्तर्राष्ट्रिय फिल्ममा
ब्रिटिस आर्मीमा २४ वर्ष काम गरेपछि पूर्वगोर्खा निकेश लिम्बुले नजिकबाट लडाइँको अनुभूति गरे । जागिरका क्रममा उनी अफगानिस्तानमा तीनपटक, सियरा लियोनमा दुईसहित बोस्निया र अन्य कयौं देशमा ‘फ्रन्टलाइन’ मा परिचालित भए । 
लन्डन — ब्रिटिस आर्मीमा २४ वर्ष काम गरेपछि पूर्वगोर्खा निकेश लिम्बुले नजिकबाट लडाइँको अनुभूति गरे । जागिरका क्रममा उनी अफगानिस्तानमा तीनपटक, सियरा लियोनमा दुईसहित बोस्निया र अन्य कयौं देशमा ‘फ्रन्टलाइन’ मा परिचालित भए । उनको प्रत्यक्ष भोगाइमा युद्ध जहिले अप्रिय र साँच्चिकै निर्दयी हुन्छ । परिवार र आफ्नो इच्छा, सपना पन्छाएर आफू युद्धमा होमिनु एक सैनिकका लागि कम कठोर र पीडादायी हुन्न । लन्डन फिल्म एकेडेमीबाट फिल्म मेकिङको सर्टिफिकेट लिएपछि निकेशले आफ्नो युद्धको भोगाइ समेटेर पहिलो सर्ट मुभी निर्देशन गरे ‘अ सोल्जर’ । १० मिनेट ३० सेकेन्ड लामो अ सोल्जर काल्पनिकभन्दा पनि सत्य घटनामा आधारित रहेको बताउँछन् निकेश । उनका अनुसार उक्त चलचित्र युद्ध मैदानमा धेरै सैनिक र तिनका परिवारले भोगेको कथा हो । फिल्मका मुख्य पात्र ब्रिटिस आर्मीमै काम गरेका सैनिक हुन् भने महिला पात्र तिनै सैनिककी श्रीमती हुन् । यसमा लेखन निर्देशन निकेशकै छ भने निर्माता ज्ञानेन्द्र राउत हुन् ।